  Майя Бывальцева Дышетӥсьёслэсь уждунзэс элькунъя шор-куспо вадесозь ӝутозы. 20-тӥ инвожое журналистъёслы со сярысь вераз Удмуртиысь дышетонъя но тодосъя министрлэсь ужзэ быдэсъясь Алексей Шепталин. Мон малпасько, азьмуртлэн пуктэтаз пусъем ужпумез ми быдэстомы. Куартолэзь пуктэтъёсъя, ми улосвылъя шоро-куспо уждунозь вуттомы 2018-тӥ арлы Алексей ШепталинЧакланъёсъя, со дышетон удысэ егитъёсты кыскон вылын но шӧдӥськыны кулэ. Алексей Шепталинлэн верамезъя, туннэ Удмуртиын вузъёсысь тырмыт егит дышетӥсьёс пото, но соос ӧнере уг кылё. «Дэмланъёс пӧлын мон кылӥсько коньдэт чотын дышетон интыослэсь лыдзэс будэтон сярысь — дышетӥсьёсты дасянъя асьме вылӥ но шоръёзо дышетсконниосын. Со ужпумез уг сэртты-пертчы, малы ке шуоно возьмамзыя уждун басьтытэк, соос мукет удысъёсы ужаны кошкозы», — лыдъя министрлэсь ужзэ быдэсъясь. Элькунын уг тырмо математикая, англи кылъя но физикая дышетӥсьёс. Алексей Шепталинлэн верамезъя, пӧртэм ёросъёсын югдур огкадь ӧвӧл: макем кыдёкын Ижкарлэсь — сокем секытгес, нош гуртъёсын со, каръёсын сярысь, лэчытгес. «Одӥгъёсыз муниципалитетъёс, адӟем карымон вылысь мон Вотка ёросэз верало, ужзэс озьы радъяло, соослэн дышетон удысэ егитъёсты кысконэн шугъяськонъёссы ӧвӧл шуыны луэ. <…> Мукетъёсыз муниципалитетъёс ӝожтӥсько. Мон татын одӥгзэ вераны быгатӥсько — со валтӥсьсэ пусъён. Макем кулэ дышетӥсьёс соизлы яке таизлы муниципалитетлы, озьы ик соос ужзэс радъяло», — пусйиз Алесей Шепталин. Туннэ егит ӧнерчиосты кыскон одӥгез амал луэ «подъёмной» тырон. «Милям куд-ог муниципал кылдытэтъёсын выпускникъёс нырысетӥ ужан аразы 80 сюрс манет басьто, кыкетӥ араз — 40 сюрс но куинетӥ араз — 20 сюрс. Озьы ми берло кык но ӝыны ар ӵоже егит ӧнерчиосты кыскон понна коньдэтысь 25 миллион манет висъямы ни», — вераз министрлэсь ужзэ быдэсъясь. Алексей Шепталинлэн чакламезъя, ӝоген улосвылын «Земский доктор» выллем программалы кулэяськон кылдыны быгатоз. «Земский учитель» гуртъёсы егит дышетӥсьёсты кыскыны юрттоз. Тодэ вайытом, Удмурт кун университетысь Удмурт кылосбуръя, финно-угроведениея но журналистикая институтлы 2017-тӥ арын 50 адямилы коньдэт чотын дышетскон интыос висъямын, 13-ез со пӧлысь - «педагогика» ӧръя.   Тегъёс: Дышетон Ижкар Удмуртия уждун дышетӥсьёс Дышетонъянотодосъяминистерство АлексейШепталин  